Poul Nødgaard (DF), 2006-04-20:
I 1970 gennemførtes en kommunalreform, der omdannede de mange små kommuner til det danmarkskort, vi kender helt frem til januar 2007, og som består af 274 kommuner.
Næsten 40 år er gået, og der dannedes så et behov for en ny kommunalreform, hvor en af hovedideerne var at føre så mange opgaver, altså offentlige opgaver, som muligt fra de 14 amter til kommunerne.
En sådan operation krævede kommuner med et administrationsapparat, der kunne tage sig af bl.a. amternes miljøopgaver og en række sociale opgaver.
Og der er det dejligt at notere sig, at de nye storkommuner overtager ca. 90 pct., måske endda lidt mere, af de opgaver på socialområdet, der i øjeblikket ligger i amterne.
Det viser, at de nye kommuner er meget, meget optaget af fra dag et at indgå i og være med til at løse de opgaver, som de har ret til at få.
Her i dag ved den af regeringen og Dansk Folkeparti rejste forespørgselsdebat er det mig fortsat en gåde, hvorfor Socialdemokratiet og De Radikale i sidste øjeblik sprang fra at være med på dette århundredes største reform.
Denne reform er nu en realitet, og i de 98 nye storkommuner bruger de ved kommunalvalget i efteråret 2005 valgte sammenlægningsudvalg masser af tid på her i 2006 at få de nyetablerede kommuner til at få så god en start som overhovedet muligt den 1. januar 2007.
Der hviler et kæmpe ansvar på de valgte byrådsmedlemmers skuldre, og derfor håber og tror jeg, at 2006 vil være året, hvor de vante partipolitiske forskelle i kommunerne lægges noget på hylden til fordel for at forme de enkelte storkommuner så godt som overhovedet muligt.
De danske kommuner har store traditioner med selvstyre, og denne udvikling skal naturligvis fortsætte, således at det i høj grad er de valgte byråds ansvar og samtidig også fornemste opgave at bestemme udviklingen i den enkelte kommune.
Flere af de nye storkommuner er nok blevet en hel del større, end jeg havde troet på.
Det bliver nu spændende at se, hvordan de meget store kommuner så vil indrette sig, og her tænker jeg i høj grad på, hvilken service man vil give i områder med hensyn til borgerservicecentre osv.
Den store kamp om at besætte pladserne i de nye kommuner og regioner finder Dansk Folkeparti er et godt bevis på, at der fortsat er stor interesse og lyst til at præge udviklingen i det område, hvor man nu engang er kommet til at bo.
Jeg glæder mig til at opleve det nye Danmark i funktion, og jeg er sikker på, at vi vil opleve en mere hensigtsmæssig og effektiv opgavefordeling, hvis blot alle involverede parter udviser den nødvendige ansvarsfølelse for projektet.
Det har været centralt for Dansk Folkeparti, at opgaven løses så tæt på borgerne som overhovedet muligt.
Til det sidste kan jeg tilføje, lidt uden for mit manuskript, at man jo som folketingspolitiker taler med mange mennesker, og jeg tror faktisk, at befolkningen ser meget frem til, at de nu kan få løst problemer i nærområdet, som de hidtil har skullet styrte af sted over lange afstande for at få løst.
Det har for mit parti været hele livsnerven i reformen, at opgaven flyttes derhen, hvor folk bor.
Jeg skal lige til sidst på vegne af Venstre, Det Konservative Folkeparti og Dansk Folkeparti fremsætte følgende: Forslag til vedtagelse
»Folketinget anerkender vigtigheden af kommunalt selvstyre i opgaveløsningen og finder, at kommunalreformen med dannelsen af mere bæredygtige kommuner er en god anledning til at vurdere det kommunale selvstyre, så kommunerne inden for de givne økonomiske rammer sikres det bedste grundlag for opgaveløsningen.
Folketinget pålægger samtidig regeringen i efteråret 2006 at redegøre for det kommunale selvstyres vilkår og at give en status for kommunalreformens gennemførelse.«